**DÔVODOVÁ SPRÁVA**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení neskorších predpisov (ďalej len „návrh nariadenia vlády“) ako iniciatívny návrh.

Slovenský pozemkový fond (ďalej len „fond“) v roku 2020 naštartoval procesy, ktorých výsledkom je postupná zmena jeho organizačnej štruktúry, ktorá by mala nadobudnúť svoju definitívnu podobu 1. júna 2021. Výsledkom zmeny organizačnej štruktúry fondu je zabezpečiť jednotný postup pri vybavovaní žiadostí, skrátenie lehôt, zvýšenie odbornosti pracovníkov s dôrazom na ich užšiu špecializáciu a zefektívnenie ich činnosti, odstránenie nakumulovanej dlhodobo nevybavovanej agendy, odstránenie priamych i nepriamych negatívnych vplyvov, ktoré zasahujú do činností fondu, zvýšenie transparentnosti fondu a odstránenie priestoru pre korupciu a klientelizmus.

V rámci organizačnej zmeny dôjde k postupnému zlúčeniu a súčasne vytvoreniu centier (t. j. **zrušeniu všetkých pôvodných územných organizačných SPF a ich pracovísk),** pričom centrá sa budú špecializovať len na konkrétny typ agendy.

Predložený návrh nariadenia vlády reflektuje na organizačnú zmenu fondu a ustanovuje územné celky na účely plnenia úloh novozriadených pracovísk fondu v súvislosti s procesmi poskytovania náhradných pozemkov podľa § 16 vrátane plynulého dokončovania konaní podľa § 34c ods. 1 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a podľa § 6 ods. 2 až 9 vrátane plynulého dokončovania konaní podľa § 8c zákona č. 503/2003 Z. z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov. Návrh nariadenia vlády zároveň zohľadňuje právo fondu zriaďovať si územné organizačné útvary podľa § 34 ods. 1 poslednej vety zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a na tento účelu mu vytvára právne záväznú štruktúru územných celkov, v ktorej fond bude realizovať konania podľa vyššie citovaných ustanovení.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude mať vplyv na rozpočet verejnej správy, vplyvy na manželstvo, rodičovstvo a rodinu, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.